CELEX: 32020D1705
Language: sk
Date: 2020-10-23 00:00:00
Title: Rozhodnutie Rady (EÚ) 2020/1705 z 23. októbra 2020 o podpise Protokolu k Dohode o medzinárodnej príležitostnej preprave cestujúcich autokarmi a autobusmi (dohoda Interbus) týkajúceho sa medzinárodnej pravidelnej a osobitnej pravidelnej prepravy cestujúcich autokarmi a autobusmi v mene Európskej únie

17.11.2020   
               
               
                  SK
               
               
                  Úradný vestník Európskej únie
               
               
                  L 385/1
               
            
         ROZHODNUTIE RADY (EÚ) 2020/1705
         z 23. októbra 2020
         o podpise Protokolu k Dohode o medzinárodnej príležitostnej preprave cestujúcich autokarmi a autobusmi (dohoda Interbus) týkajúceho sa medzinárodnej pravidelnej a osobitnej pravidelnej prepravy cestujúcich autokarmi a autobusmi v mene Európskej únie
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 91 v spojení s jej článkom 218 ods. 5,
         so zreteľom na návrh Európskej komisie,
         keďže:
         
                     (1)
                  
                  
                     Dohoda o medzinárodnej príležitostnej preprave cestujúcich autokarmi a autobusmi (dohoda Interbus) (1) bola uzavretá v mene Únie 3. októbra 2002 rozhodnutím Rady 2002/917/ES (2) a nadobudla platnosť 1. januára 2003 (3).
                  
               
                     (2)
                  
                  
                     Dňa 16. júla 2018 prijala Rada rozhodnutie (EÚ) 2018/1195 (4) o podpise protokolu k dohode Interbus týkajúceho sa medzinárodnej pravidelnej a osobitnej pravidelnej prepravy (ďalej len „protokol“).
                  
               
                     (3)
                  
                  
                     Protokol bol otvorený na podpis od 16. júla 2018 do 16. apríla 2019 a Únia ho podpísala 11. apríla 2019. Pred uplynutím lehoty na podpis tento protokol nepodpísali žiadne iné zmluvné strany dohody Interbus (ďalej len „zmluvné strany“). Protokol preto nenadobudol platnosť.
                  
               
                     (4)
                  
                  
                     Dňa 18. februára 2020 Rada poverila Komisiu, aby začala rokovania o zmene protokolu s cieľom vykonať určité technické zmeny týkajúce sa jeho podpisu a nadobudnutia platnosti a zohľadniť zmenu názvu jednej zmluvnej strany.
                  
               
                     (5)
                  
                  
                     Rokovania o zmene protokolu boli úspešne ukončené. Stanovila sa nová dvojročná lehota na podpis protokolu. Protokol sa okrem toho zmenil tak, aby sa na jeho nadobudnutie platnosti vyžadovalo schválenie alebo ratifikácia menším počtom zmluvných strán a kratšia čakacia lehota po jeho schválení alebo ratifikácii, ako sa stanovuje v dohode Interbus. Okrem toho sa v protokole zohľadnila zmena názvu bývalej Juhoslovanskej republiky Macedónsko na Severomacedónsku republiku.
                  
               
                     (6)
                  
                  
                     Z dôvodu jasnosti a s cieľom uľahčiť rýchly podpis a nadobudnutie platnosti protokolu je vhodné, aby sa pripravil nový protokol o medzinárodnej pravidelnej a osobitnej pravidelnej preprave cestujúcich autokarmi a autobusmi (ďalej len „nový protokol“), ktorý bude obsahovať dohodnuté zmeny a ktorým sa nahradí protokol, ktorý bol otvorený na podpis do 16. apríla 2019.
                  
               
                     (7)
                  
                  
                     Nový protokol by mal uľahčiť poskytovanie medzinárodnej pravidelnej a osobitnej pravidelnej prepravy cestujúcich autokarmi a autobusmi medzi zmluvnými stranami, a tým medzi nimi zlepšiť prepojenie v osobnej doprave.
                  
               
                     (8)
                  
                  
                     S cieľom uľahčiť uplatňovanie nového protokolu, a najmä fungovanie spoločného výboru zriadeného jeho článkom 18, nový protokol do značnej miery odráža ustanovenia stanovené v dohode Interbus.
                  
               
                     (9)
                  
                  
                     S cieľom zabrániť prílišnému omeškaniu využívania výhod nového protokolu, stanovuje sa v ňom, že pre zmluvné strany, ktoré ho podpísali a schválili alebo ratifikovali, nadobudne platnosť vtedy, keď ho podpísali a schválili alebo ratifikovali tri zmluvné strany vrátane Únie.
                  
               
                     (10)
                  
                  
                     Nový protokol by sa preto mal podpísať v mene Únie s výhradou jeho neskoršieho uzavretia,
                  
               PRIJALA TOTO ROZHODNUTIE:
         
            Článok 1
            Týmto sa v mene Únie schvaľuje podpis Protokolu k Dohode o medzinárodnej príležitostnej preprave cestujúcich autokarmi a autobusmi (dohoda Interbus) týkajúceho sa medzinárodnej pravidelnej a osobitnej pravidelnej prepravy cestujúcich autokarmi a autobusmi, ktorým sa nahrádza protokol k dohode Interbus, ktorý bol otvorený na podpis od 16. júla 2018 do 16. apríla 2019, s výhradou jeho uzavretia (5).
         
         
            Článok 2
            Týmto sa predseda Rady poveruje určiť osobu(-y) splnomocnenú(-é) podpísať protokol v mene Únie.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Luxemburgu 23. októbra 2020
            
               
                  Za Radu
               
               
                  predsedníčka
               
               S. SCHULZE
            
         
         
            (1)  Ú. v. ES L 321, 26.11.2002, s. 13.
         
            (2)  Rozhodnutie Rady 2002/917/ES z 3. októbra 2002 o uzavretí Dohody Interbus o medzinárodnej príležitostnej preprave cestujúcich autokarmi a autobusmi (Ú. v. ES L 321, 26.11.2002, s. 11).
         
            (3)  Ú. v. ES L 321, 26.11.2002, s. 44.
         
            (4)  Rozhodnutie Rady (EÚ) 2018/1195 zo 16. júla 2018 o podpise v mene Európskej únie Protokolu k Dohode o medzinárodnej príležitostnej preprave cestujúcich autokarmi a autobusmi (dohoda Interbus) týkajúceho sa medzinárodnej pravidelnej a osobitnej pravidelnej prepravy cestujúcich autokarmi a autobusmi (Ú. v. EÚ L 214, 23.8.2018, s. 3).
         
            (5)  Text protokolu sa uverejní spolu s rozhodnutím o jeho uzavretí.